**Bácsbokod Nagyközségi Önkormányzat Képviselő-testületének**

**11/2004. (VII.13) rendelete**

**a gyermekvédelem helyi rendszeréről**

Bácsbokod nagyközség Önkormányzat Képviselő­-testülete a helyi önkormányzatokról szóló 1990. évi LXV. törvény 16. § (1) bekezdésében, vala­mint a gyermekek védelméről és a gyámügyi igazgatásról szóló 1997. évi XXXI. tv-ben (to­vábbiakban: Gyvt.) kapott felhatalmazás alapján az önkormányzat által a gyermekek részére nyújtható pénzbeli és természetbeni ellátásokról, a gyermekvédelem helyi rendszeréről az alábbi rendeletet al­kotja:

**1. rész**

**A rendelet célja**

**1.§**

E rendelet célja, hogy az önkormányzat közigazgatási területén – a Gytv., a személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 133/1997. (VII.29.) Korm. rendeletben, a gyámhatóságokról, valamint a gyermekvédelmi és gyámügyi eljárásról szóló 149/1997. (IX.10.) Korm. rendeletben foglaltakkal összhangban- megállapítsa azokat az alapvető szabályokat, amelyek szerint az önkormányzat segítséget nyújt a gyermekek törvényben foglalt jogainak és érdekeinek érvényesítéséhez, illetve gondoskodik a gyermekek veszélyeztetettségének megelőzéséről és megszüntetéséről, a hiányzó szülői ellátás pótlásáról, valamint a gyermekvédelmi gondoskodásból kikerült fiatal felnőttek társadalmi beilleszkedéséről.

**A rendelet hatálya**

**2.§**

(1) A rendelet hatálya kiterjed Bácsbokod nagyközség közigazgatási területén állandó lakóhellyel rendelkező:

a) magyar állampolgárságú,

b) állandó tartózkodásra jogosító személyi igazolvánnyal rendelkező bevándorolt,

c) a magyar hatóságok által menekü1tként elismert gyermekre, fiatal felnőttre és szüleire, vagy más törvényes képviselőire.

(2) [[1]](#footnote-1)

(3) A rendelet szerint kell eljárni az (1) bekezdésben meghatározott személyeken kívül Bácsbokod nagyközség közigazgatási területén tartózkodó, nem magyar állampolgárságú gyermek védelme érdekében is, ha az ideiglenes hatályú elhelyezés vagy más ideiglenes hatású intézkedés elmulasztása a gyermek veszélyeztetettségével, vagy elháríthatatlan kárral járna.[[2]](#footnote-2)

**A gyermekek védelmének rendszere**

**3.§**

(1) A képviselő-testület e rendeletben foglaltak szerint biztosítja a pénzbeli és természetbeni, illetve személyes gondoskodást nyújtó ellátásokat.

(2) A gyermekek védelmét a képviselő-testület a következő pénzbeli, természetbeni és a személyes gondoskodást nyújtó gyermekjóléti alapellátások keretében biztosítja

 a./ pénzbeli és természetbeni ellátások:

 - rendszeres gyermekvédelmi támogatás

 - rendkívüli gyermekvédelmi támogatás

 b./ Személyes gondoskodást nyújtó gyermekjóléti alapellátások:

 - gyermekjóléti szolgáltatás

 - gyermekek napközbeni ellátása

 - önálló helyettes szülői ellátás.

**Eljárási rendelkezések**

**4.§**

(1) Az e rendeletben szabályozott pénzbeli és természetbeni gyermekvédelmi ellátások megállapítására irányuló kérelmet szülő vagy más törvényes képviselő a polgármesteri hivatalnál terjeszti elő.

(2) Az (1) bekezdésben meghatározott pénzbeli és természetbeni ellátások megállapítását nevelési-oktatási intézmény, gyámhatóság, továbbá más családvédelemmel foglalkozó intézmény, illetve a gyermekek érdekeinek védelmét ellátó társadalmi szervezet is kezdeményezheti.

(3) A 3.§ (2) bek. a.) pontjában foglalt ellátások megállapítását a képviselő-testület a szociális és egészségügyi bizottságra (továbbiakban: bizottság) ruházza.

(4) A 3.§ (2) bek. b.) pontjának utolsó bekezdésben meghatározott ellátás iránti kérelmet a polgármesteri hivatalhoz kell benyújtani.

**2. rész**

**A pénzbeli és természetbeni ellátások**

**Rendszeres gyermekvédelmi támogatás**

**5.§(1)**

(1) A Képviselő-testület a gyermeket a Gyvt. 19-20. §-ban foglaltak fennállása esetén rendszeres gyermekvédelmi támogatásban részesíti.

(2) A rendszeres gyermekvédelmi támogatás összege a kérelem benyújtásának hónapjában:

a) a tárgyhónap tizenötödikéig nyújtották be, a támogatás teljes összegét,

b) a tárgyhónap tizenötödikét követően nyúj­tották be, a támogatás ötven százalékát kell kifi­zetni.

(3) Ha a rendszeres támogatásra való jogosultság megszűnik, az a jogosultság megszűnésének hó­napjáig esedékes azzal, hogy ha a megszűnés:

a) a tárgyhónap tizenötödikéig következik be, a támogatás ötven százalékát,

b) a tárgyhónap tizenötödikét követően követ­kezik be, a támogatás teljes összegét kell kifi­zetni.

(4) A rendszeres gyermekvédelmi támogatásra való jogosultság feltételeit az Önkormányzat évente egyszer felülvizsgálja. (**19/2004 (XI. 26.)**

**Rendkívüli gyermekvédelmi támogatás**

**6. §[[3]](#footnote-3)**

**3. rész**

**Természetben nyújtott ellátások**

**7. §**

(1) A rendszeres gyermekvédelmi támogatás természetbeni támogatás formájában is nyújtható.[[4]](#footnote-4)

(2) A rendszeres gyermekvédelmi támogatás, vagy annak egy része természetbeni ellátás formájában nyújtható különösen az általános iskoláskorú, védelembe vett gyermek számára gyermekintézményi térítési díj átvállalása céljára.

(3) Akkor lehet rendszeres gyermekvédelmi támogatást természetbeni ellátás formájában megállapítani:

a) a kérelem gyermek tanszerellátásának támogatása, illetve térítési díjtámogatásra irányul,

b) a kérelem benyújtását megelőzően nevelés-oktatási intézménynél térítési- díj hátraléka keletkezett,

c) az ügy összes körülményei, tekintette feltételezhető, hogy a gondozó a pénzbeli ellátást nem a gyermekre fordítja.[[5]](#footnote-5)

**4. rész**

**Személyes gondoskodást nyújtó ellátások**

**Általános szabályok**

**8. §**

(1) A személyes gondoskodás igénybevétele önkéntes, az ellátási igénylő vagy törvényes képviselője (továbbiakban: kérelmező) kérelmére történi.

(2) A kérelmező a személyes gondoskodás körébe tartozó ellátás igénybevételére irányuló kérelmét a intézmény vezetőjénél nyújthatja be.

(3) A személyes gondoskodást nyújtó ellátás igénybevételét:

 a.) az intézményvezető intézkedése alapozza meg,

 b.) a polgármester intézkedése alapozza meg.

(4) A személyes gondoskodás feltételeiről a kérelem benyújtásakor a kérelmező tájékoztatni kell.

(5) A személyes gondoskodást nyújtó ellátás megkezdése előtt az ellátásra jogosult gyermeket és törvényes képviselőjét tájékoztatni kell:

a.) az ellátás tartamáról és feltételeiről

b.) az intézmény által vezetett, reá vonatkozó nyilvántartásokról,

c.) az intézmény házirendjéről,

d.) a fizetendő térítési díjról, melyet a kérelmező írásban köteles tudomásul venni.

(6) Az ellátásra jogosult köteles:

a.) az (5) bekezdésben foglalt tájékoztató tudomásul vételéről nyilatkozni,

b.) az intézményi nyilvántartáshoz adatokat szolgáltatni,

c.) a jogosultsági feltételekben, illetve nyilvántartott adataiban bekövetkezett változásokról nyilatkozni.

**Gyermekjóléti alapellátások**

**9. §**

(1) A gyermekjóléti alapellátások célja, gyermek családban történő nevelésének elősegítése, a veszélyeztetettség kialakulásának, illetve a gyermek családból való kiemelésének megelőzése, valamint a kialakult veszélyeztetettség megszüntetése. Az alapellátásnak hozzá kell járulnia a gyermek testi, értelmi, érzelmi és erkölcsi fejlődéséhez, életkörülményeinek javításához.

(2) Az önkormányzat az alábbi gyermekjóléti alapellátást biztosítja:

 a.) Gyermekjóléti szolgálat,

 b.) gyermekek napközbeni ellátása keretében:

 - óvoda,

 - iskolai napközis foglalkozás

 - önálló helyettes szülői ellátás

(3) A közigazgatási területen élő ellátásra jogosultak részére a gyermekjóléti alapellátásokat az önkormányzat az alábbiak szerint biztosítja:

a.) a gyermekjóléti szolgálatot a Bajai Többcélú Kistérségi Társulással kötött megállapodás alapján,

b.) gyermekek napközbeni ellátását saját intézménye, a Móra Ferenc Általános Művelődési Központ közreműködésével,

c.) az önálló helyettes szülői szolgáltatást az önálló helyettes szülővel kötött helyettes szülői keret-megállapodás alapján látja el.

**5. rész**

**Önálló helyettes szülői ellátás**

**10.§**

(1) A tényállás tisztázásához az alábbi eljárást kell lefolytatni, illetve az alábbi iratokat kell beszerezni:

a.) környezettanulmány

b.) gyermek személyi lapja,

c.) személyi azonosítót igazoló hatósági bizonyítvány

d.) TB Lap,

e.) hozzátartozók maghallgatási a gyermek esetleges családban történő további nevelése céljából,

f.) a szülő jövedelemigazolása,

g.) a szülő nevelési tevékenységének akadályozását igazoló dokumentumok (orvosi-igazolás, munkavállalásról szóló szerződés).

(2) A kérelem elbírálása előtt a gyermekjóléti szolgálat véleményét minden esetben be kell szerezni.

(3) A környezettanulmány elkészítésére a gyermekjóléti szolgálat is felkérhető.

(4) A helyettes szülő feladataira, kötelezettségeire vonatkozó szabályokat Bácsbokod Nagyközségi Önkormányzat polgármestere és a helyettes szülő között létrejött helyettes szülői keret-megállapodás tartalmazza.

**Térítési díj**

**11. §**

(1) A gyermekjóléti szolgáltatás térítésmentes.

(2) A gyermekek napközbeni ellátását biztosító intézményekben az alapellátások keretébe tartozó szolgáltatások közül csak az étkeztetésért kell térítési díjat fizetni.

(3) Az intézményi térítési díjak mértékét a képviselő-testület külön rendeletben szabályozza.

**Záró rendelkezések**

**12.§**

(1) E rendelet a kihirdetése napján lép hatályba.

(2) Egyidejűleg hatályát veszti a gyermekvédelmi ellátások helyi szabályairól szóló 5/2004.(III.17.) rendelet.

Bácsbokod, 2004. július 12.

 Mészáros István Héhn László

 polgármester jegyző

**Záradék**

Kihirdetve: 2004. július 13.

 **Héhn László jegyző**

**1.sz. függelék**

Az önálló helyettes szülői ellátásért fizetendő intézményi térítési díj összege:

 a.) naponta és gyermekenként 1.560,-Ft

 b.) havonta és gyermekenként 46.800,-Ft

1. Hatályon kívül helyezte a 19/2013. (XII.19.) önkormányzati rendelet 8.§-a. Hatályos: 2014. január 1-től. [↑](#footnote-ref-1)
2. Módosította a 19/2013. (XII.19.) önkormányzati rendelet 9.§-a. Hatályos: 2014. január 1-től [↑](#footnote-ref-2)
3. Hatályon kívül helyezte a 19/2013. (XII.19.) önkormányzati rendelet 10.§-a. Hatályos: 2014. január 1-től [↑](#footnote-ref-3)
4. Módosította a 19/2013. (XII.19.) önkormányzati rendelet 11.§-a. Hatályos: 2014. január 1-től [↑](#footnote-ref-4)
5. Módosította a 19/2013. (XII.19.) önkormányzati rendelet 12.§-a. Hatályos: 2014. január 1-től [↑](#footnote-ref-5)